किसानों की शंकाओं को दूर किये बिना बिल पास किए गए, बीएसपी सहमत नहीं: मायावती
बहुजन समाज पार्टी की प्रमुख मायावती ने संसद में किसानों से जुड़े दो बिल पास होने पर अपनी असहमति जताई है और कहा है कि सरकार को इस बात पर ध्यान देना चाहिए कि देश का किसान क्या चाहता है।
नई दिल्ली: बहुजन समाज पार्टी की प्रमुख मायावती ने संसद में किसानों से जुड़े दो बिल पास होने पर अपनी असहमति जताई है और कहा है कि सरकार को इस बात पर ध्यान देना चाहिए कि देश का किसान क्या चाहता है। उन्होंने कहा कि किसानों की शंकाओं को दूर किये बिना बिल पास किये गए हैं और बीएसपी सरकार के इस कदम से सहमत नहीं है।मायावती ने ट्वीट कर अपनी असहमति जताई है। उन्होंने अपने ट्वीट में कहा, 'संसद में किसानों से जुड़े दो बिल, उनकी सभी शंकाओं को दूर किये बिना ही, कल पास कर दिये गये हैं। उससे बी.एस.पी. कतई भी सहमत नहीं है। पूरे देश का किसान क्या चाहता है? इस ओर केन्द्र सरकार जरूर ध्यान दे तो यह बेहतर होगा।'किसानों से जुड़े तीन अध्यादेश गुरुवार (17 सितंबर) को लोकसभा में पास हुए जिसके बाद पीएम मोदी ने ट्वीट करते हुए लिखा है कि 'लोकसभा में ऐतिहासिक कृषि सुधार विधेयकों का पारित होना देश के किसानों और कृषि क्षेत्र के लिए एक महत्वपूर्ण क्षण है। ये विधेयक सही मायने में किसानों को बिचौलियों और तमाम अवरोधों से मुक्त करेंगे।'पीएम मोदी ने कहा कि किसानों को भ्रमित करने में बहुत सारी शक्तियां लगी हुई हैं। मैं अपने किसान भाइयों और बहनों को आश्वस्त करता हूं कि MSP और सरकारी खरीद की व्यवस्था बनी रहेगी। ये विधेयक वास्तव में किसानों को कई और विकल्प प्रदान कर उन्हें सही मायने में सशक्त करने वाले हैं। इस कृषि सुधार से किसानों को अपनी उपज बेचने के लिए नए-नए अवसर मिलेंगे, जिससे उनका मुनाफा बढ़ेगा। इससे हमारे कृषि क्षेत्र को जहां आधुनिक टेक्नोलॉजी का लाभ मिलेगा, वहीं अन्नदाता सशक्त होंगे। ये कृषि क्षेत्र सुधार, किसानों को अपना उत्पादन बेचने के लिए नए अवसर उपलब्ध कराएंगे।